Helle Thorning-Schmidt (S), 2013-11-26:
Tak for det.
Som de fleste efterhånden ved, ønsker regeringen at føre en politik i balance, hvor vi sikrer tryghed om dansk økonomi, og hvor vi også sikrer tryghed for de mennesker i vores samfund, der har det allersværest.
Det har været regeringens linje, siden vi trådte til for 2 år siden, og det er også linjen i det finanslovsforslag, som vi fremsatte i august.
Vi har fremsat et forslag til finanslov, hvor vi har fokus på vækst og på arbejdspladser.
Vi vil holde hånden under den private beskæftigelse ved at understøtte 15.000 private job til næste år, og på samme tid finder vi plads til målrettede forbedringer af vores uddannelser.
Vi vil give flere penge til sygehusene, og vi vil gøre mere for de mennesker, der har mest brug for det.
Vores finanslovsforslag har nu været forhandlet med Enhedslisten et stykke tid, og som alle efterhånden ved, har forhandlingerne drejet sig om områder, hvor regeringen og Enhedslisten har nogle fælles mål: bedre forhold for de svage ældre, skærpet kamp mod social dumping og et grønnere Danmark.
Men det har været vanskelige forhandlinger, og det er der jo ikke nogen grund til at lægge skjul på.
I går fremlagde regeringen den skitse, som er blevet drøftet med Enhedslisten i den senere tid.
Skitsen indeholder forbedringer for mere end 11 mia. kr. over de næste 4 år.
Vi vil bl.a. give bedre velfærd til de ældre, der har mest brug for et stærkt samfund.
Regeringen har foreslået, at der permanent afsættes 1 mia. kr. ekstra til ældreplejen i Danmark.
Den milliard vil sikre et målrettet løft af den personlige pleje, så ældre kan komme i bad to gange om ugen, hvis de ønsker det.
Skitsen indeholder også nogle klare velfærdsforbedringer på sundhedsområdet, bl.a. mindre tvang i psykiatrien og bedre behandling til kræftramte børn.
Der er også et vigtigt grønt perspektiv.
Der er en grøn investeringsfond, som vil give mulighed for investeringer på op mod 5 mia. kr. i energibesparelser, grøn teknologi og også grønne arbejdspladser.
Vi har også foreslået at oprette en naturfond med 1 mia. kr. til at opkøbe landbrugsjord til naturformål, og vi foreslår også forbedringer af den kollektive trafik, bl.a. et regulært statstilskud til at bygge en letbane i Odense, og det er noget, de har talt om i mange år i Odense.
Vi vil også styrke kampen mod social dumping, og vi er parate til at indføre et fradrag for faglige kontingenter, sådan at vi forbedrer rammerne for den danske model.
Mange vil igen kunne trække hele deres kontingent fra i skat.
Det er et forslag, som mange almindelige lønmodtagere vil få gavn af.
Samlet er det, som vi har forhandlet om, både store og vigtige forbedringer.
Det er ikke en lille finanslovsaftale, vi her diskuterer.
11 mia. kr. er ikke noget lille beløb, og det er det slet ikke i en krisetid.
Regeringen ønsker at indgå en finanslovsaftale, hvor vi forbedrer omsorgen for de ældre, får et grønnere miljø og sikrer ordentlige vilkår for lønmodtagerne.
Men som det også har været nævnt i debatten, er jeg statsminister i en mindretalsregering, og en mindretalsregering skal finde et flertal for sin finanslov, og det har naturligt nok også været opskriften på regeringens arbejde i de seneste 2 år.
Det er også derfor, at vi på baggrund af det forløb, der har været i finanslovsforhandlingerne indtil videre, nu har inviteret Venstre og Dansk Folkeparti til forhandlinger om finansloven.
Det har vi inviteret til i dag.
Vi håber, at de to partier kommer i Finansministeriet senere i dag.